Rettens dom (Ottende Afdeling) af 21. september 2017 –

Eurofast mod Kommissionen

(Sag T-87/16)

»Finansiel støtte – det syvende rammeprogram for forskning, teknologisk udvikling og demonstration – ansvar i kontraktforhold – ASSET-aftalen – afgørelse om inddrivelse ved modregning af visse beløb betalt efter en finansiel revision – annullationssøgsmål – berettiget forventning – voldgiftsbestemmelse – frist for meddelelse af revisionsrapporten – kontradiktionsprincippet – omkostningers støtteberettigelse – ansvar i kontraktforhold«

1. Annullationssøgsmål–søgsmål rettet mod en afgørelse om inddrivelse ved modregning af visse beløb betalt som led i en tilskudsaftale–restriktive foranstaltninger vedtaget på grundlag af artikel 263 TEUF eller 272 TEUF–formaliteten–anbringender vedrørende kontraktbestemmelserne og den nationale ret, der finder anvendelse–afvisning (Art. 263 TEUF og 272 TEUF) (jf. præmis 40, 41 og 57)

2. Den Europæiske Unions budget–finansforordning–inddrivelse af Unionens fordringer over for tredjemand–nødvendigheden af, at fordringen er sikker, opgjort og forfalden til betaling–betingelse opfyldt ved udløbet af den på debetnotaen angivne frist (Europa-Parlamentets og Rådets forordning nr. 966/2012, art. 78, stk. 1, og art. 80; Kommissionens forordning nr. 1268/2012, art. 87, stk. 1) (jf. præmis 58 og 59)

3. Den Europæiske Unions budget–finansforordning–inddrivelse af Unionens fordringer over for tredjemand–procedure for inddrivelse ved modregning–fordringen bestridt af debitor–ingen betydning for anvendelsen af denne procedure (Europa-Parlamentets og Rådets forordning nr. 966/2012, art. 80, stk. 1) (jf. præmis 64 og 65)

4. Den Europæiske Unions budget–finansforordning–inddrivelse af Unionens fordringer over for tredjemand–procedure for inddrivelse ved modregning–nødvendigt for den anvisningsberettigede at udstede en indtægtsordre til den regnskabsførende ved den pågældende institution og en debetnota til debitor–den regnskabsførende forpligtet til at foretage en inddrivelse ved debitors misligholdelse (Europa-Parlamentets og Rådets forordning nr. 966/2012, art. 80, stk. 1) (jf. præmis 66-68)

5. EU-ret–principper–beskyttelse af den berettigede forventning–betingelser–præcise løfter afgivet af administrationen (jf. præmis 83, 85, 86, 89 og 91)

6. EU-ret–principper–retssikkerhed–EU-bestemmelser–krav om klarhed og forudsigelighed (jf. præmis 95, 97 og 98)

7. Retslig procedure–indbringelse af sag for Retten på grundlag af en voldgiftsklausul–Rettens kompetence til at påkende et modkrav–grundlag (Art. 256, stk. 1, TEUF og art. 272 TEUF) (jf. præmis 109)

8. Retslig procedure–stævning–formkrav–klar og præcis fremstilling af de påberåbte anbringender [Domstolens statut, art. 21, stk. 1; Rettens procesreglement, art. 76, litra d)] (jf. præmis 124)

Angående

Dels en påstand støttet på artikel 263 TEUF om annullation af Kommissionens afgørelse af 17. december 2015 om at foretage inddrivelse ved modregning i henhold til konklusionerne af en finansiel revision af visse beløb udbetalt til sagsøgeren i henhold til tilskudsaftale nr. 211625 til gennemførelse af Asset-projektet, som blev indgået inden for rammerne af det syvende rammeprogram for forskning, teknologisk udvikling og demonstration, dels en påstand støttet på artikel 272 TEUF om, at det fastslås, at der ikke foreligger en sådan fordring, at de omkostninger, der blev afholdt i henhold til tilskudsaftale nr. 211625 til gennemførelse af Asset-projektet, er støtteberettigede, og at Kommissionen bekræfter, at den tildelte finansiering er lovlig, at det pålægges Kommissionen at betale et beløb til gennemførelse af tilskudsaftale nr. 607049 til gennemførelse af Eksistenz-projektet, og at denne sidstnævnte tilpligtes at betale en kontraktlig erstatning

Konklusion

1) Europa-Kommissionen frifindes.

2) Eurofast SARL betaler Kommissionen et beløb på 78380,28 EUR, der svarer til tilbagebetaling af de finansielle tilskud, som sagsøgeren har modtaget i henhold til tilskudsaftale nr. 211625 til gennemførelse af projektet »Aeronautic Study on Seamless Transport«, forhøjet med morarenter på 3,55% regnet fra den 13. januar 2015, med fradrag af det godtgjorte beløb, dvs. 69923,68 EUR den 17. december 2015.